අධිකරණය හමුවේ වරද පිළිගත් වීරකොඩියාන ස්ත්‍රී දූෂණ නඩුවේ විත්තිකරුට වසර 6ක බරපතළ සිර දඬුවම් නියම කළ වයඹ පළාත් බද කුරුණෑගල මහාධිකරණ විනිසුරු එල්. යූ. ජයසූරිය මහතා එකී සිර දඬුවම වසර 20 කට අත්හිටුවමින් රුපියල් 5000 ක දඩයක් ගෙවන ලෙසට විත්තිකරුට නියම කරන ලදී.දඩ මුදල් සහ සිර දඬුවමට අමතරව අගතියට පත් කාන්තාවට රුපියල් ලක්ෂ එක හමාරක වන්දියක් ගෙවන ලෙසටද නියෝග කළේය.එම දඩ මුදල් සහ වන්දි නොගෙව්වොත් තවත් වසර 4 කින් සිර දඬුවම් දීර්ග කරන බවද විනිසුරුවරයා කීවේය.2006/06/26 දින හෝ ඊට ආසන්න දිනයකදී කුලියාපිටිය පොලිස් බල ප්‍රදේශයේ වීරකොඩියානේ වයස අවුරුදු 26 ක එක්දරු මවක් දෙවතාවක් දූෂණය කිරීමේ චෝදනාව යටතේ සැකකරු මේ නඩුවෙන් චෝදනා ලැබ සිටියෝය.දඩ මුදල් සහ වන්දි ගෙවීමට තම සේවාදායකයා කැමැත්තෙන් සිටින බැව් විත්තියේ නීතිඥවරයා මෙහිදී කියා සිටියේය.එයට අවසර දුන් විනිසුරුවරයා මුදල් ගෙවා එනතෙක් ඔහු අධිකරණ ශාලාවේ රඳවා ගන්නා ලෙසට බන්ධනාගාර නිලධාරින්ට නියම කළේය.දඩ මුදල් උසාවියට ගෙවූ විත්තිකරු වන්දි මුදල රුපියල් එක්ලක්ෂ පනස් දාහ කාන්තාවගේ නමින් ජාතික ඉතිරි කිරීමේ බැංකුවේ තැම්පත් කොට ලදුපත අධිකරණයට ඉදිරිපත් කළේය..